DA se Waters bedank oor KZN-plakkate  Mike Waters saam met DA-leier John Steenhuisen (Foto: Facebook) Mike Waters, voormalige DA-LP, het bedank as die party se veldtogbestuurder in Ekurhuleni. Waters voer in sy bedankingsbrief aan dat hy “geskok en met afgryse vervul is” oor die DA se swakheid rakende die plakkate-kwessie in Phoenix. Die DA het verlede week plakkate wat in Phoenix aangebring is verwyder nadat die party onder kritiek deurgeloop het. “Die ANC het julle rassiste genoem” lui een van die plakkate, gevolg deur nog ŉ plakkaat wat lui “Die DA noem julle helde”. Talle opposisiepartye het dié plakkate as rassisties en onsensitief bestempel. Die DA het om verskoning gevra vir die plakkate “wat onbedoeld aanstoot gegee het”. “Ons het ons woorde swak gekies, maar ons bedoeling was opreg.” Volgens Waters is die party se “kruipende verskoning” en besluit om die plakkate te verwyder skokkend en versaak dit die “helde” wat ander se lewens verdedig het tydens die geweld en plundering in KwaZulu-Natal vroeër vanjaar. “Ek kan nie langer ŉ party verdedig en bevorder wat in staat is tot sulke ruggraatlose verraderlikheid nie,” voer Waters aan. Hy sal wel as lid van die DA aanbly aangesien dit die enigste party is wie se beginsels en waardes hy ondersteun. “Ek kan egter nie met ŉ goeie gewete baklei vir stemme vir ŉ party wat verkrummel te midde van vervaardigde histerie omdat die waarheid verklaar is nie.”